CELEX: 32019D0641
Language: sk
Date: 2019-04-17 00:00:00
Title: Vykonávacie rozhodnutie Komisie (EÚ) 2019/641 zo 17. apríla 2019 o podmienkach autorizácie skupiny biocídnych výrobkov obsahujúcich 1R-trans-fenotrín, ktoré Írsko postúpilo v súlade s článkom 36 nariadenia Európskeho parlamentu a Rady (EÚ) č. 528/2012 [oznámené pod číslom C(2019) 2837] (Text s významom pre EHP)

24.4.2019   
               
               
                  SK
               
               
                  Úradný vestník Európskej únie
               
               
                  L 109/26
               
            
         VYKONÁVACIE ROZHODNUTIE KOMISIE (EÚ) 2019/641
         zo 17. apríla 2019
         o podmienkach autorizácie skupiny biocídnych výrobkov obsahujúcich 1R-trans-fenotrín, ktoré Írsko postúpilo v súlade s článkom 36 nariadenia Európskeho parlamentu a Rady (EÚ) č. 528/2012
         
            
               [oznámené pod číslom C(2019) 2837]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä jeho článok 36 ods. 3,
         keďže:
         
                     (1)
                  
                  
                     Spoločnosť CSI-Europe (ďalej len „žiadateľ“) 20. augusta 2015 predložila príslušným orgánom viacerých členských štátov vrátane Nemecka (ďalej len „príslušné členské štáty“) žiadosť o paralelné vzájomné uznávanie skupiny biocídnych výrobkov, konkrétne návnadových insekticídov proti mravcom obsahujúcich účinnú látku 1R-trans-fenotrín (ďalej len „sporná skupina výrobkov“). Írsko plnilo rolu členského štátu zodpovedného za hodnotenie žiadosti podľa článku 34 ods. 1 nariadenia (EÚ) č. 528/2012 (ďalej len „referenčný členský štát“).
                  
               
                     (2)
                  
                  
                     Nemecko 30. júna 2017 v súlade s článkom 35 ods. 2 nariadenia (EÚ) č. 528/2012 postúpilo koordinačnej skupine a žiadateľovi námietky, v ktorých uviedlo, že sporná skupina výrobkov nespĺňa podmienky stanovené v článku 19 ods. 1 písm. b) bod i) uvedeného nariadenia.
                  
               
                     (3)
                  
                  
                     Nemecko sa domnieva, že údaje o účinnosti, ktoré poskytol žiadateľ a ktoré posúdil referenčný členský štát, nie sú prijateľné. Nemecko vyslovilo pochybnosti o tom, či bola v laboratórnych testoch dostatočne preukázaná chuťová kvalita návnadových výrobkov. Rovnako spochybňuje platnosť terénnej štúdie, keďže nebola vykonaná v jarných mesiacoch, ako aj platnosť štatistickej analýzy vypracovanej žiadateľom. Nemecko okrem toho nesúhlasí s hodnotením referenčného členského štátu na základe odborných stanovísk podľa bodu 12 prílohy VI k nariadeniu (EÚ) č. 528/2012.
                  
               
                     (4)
                  
                  
                     Sekretariát koordinačnej skupiny vyzval dotknuté členské štáty a žiadateľa, aby k predloženým námietkam podali písomné pripomienky. Belgicko, Nemecko, Luxembursko, Holandsko, Spojené kráľovstvo a žiadateľ predložili svoje pripomienky. O predložených námietkach sa diskutovalo aj na zasadnutí koordinačnej skupiny, ktoré sa konalo 26. septembra 2017.
                  
               
                     (5)
                  
                  
                     Keďže sa v rámci koordinačnej skupiny nedospelo k žiadnej dohode, referenčný členský štát postúpil 16. januára 2018 nevyriešené námietky Komisii podľa článku 36 ods. 1 nariadenia (EÚ) č. 528/2012. Referenčný členský štát poskytol Komisii podrobné vyjadrenie k bodom, v prípade ktorých členské štáty nedokázali dosiahnuť dohodu, ako aj s odôvodnením ich nezhody. Kópia tohto vyjadrenia bola zaslaná dotknutým členským štátom a žiadateľovi.
                  
               
                     (6)
                  
                  
                     Komisia 16. februára 2018 v súlade s článkom 36 ods. 2 nariadenia (EÚ) č. 528/2012 požiadala Európsku chemickú agentúru (ďalej len „agentúra“) o stanovisko k viacerým otázkam týkajúcim sa nevyriešených námietok.
                  
               
                     (7)
                  
                  
                     Agentúra prijala svoje stanovisko (2)18. októbra 2018.
                  
               
                     (8)
                  
                  
                     Podľa agentúry je chuťová kvalita návnadových výrobkov zahrnutých do spornej skupiny výrobkov na požadované použitie dostatočne preukázaná.
                  
               
                     (9)
                  
                  
                     Agentúra vo svojom stanovisku ďalej uvádza, že terénna štúdia je platná, keďže dokazuje väčšie zníženie populácie mravcov v hniezdach ošetrených uvedenými biocídnymi výrobkami, v porovnaní s populáciou mravcov v neošetrených hniezdach. Agentúra sa okrem toho domnieva, že štatistická analýza výsledkov terénnej štúdie vykonanej žiadateľom je prijateľná. So zreteľom na dohodnuté usmernenia Únie (3) uplatniteľné v čase podania žiadosti agentúra dospela k záveru, že údaje z terénnej štúdie predložené žiadateľom dostatočne preukazujú účinnosť spornej skupiny výrobkov, pokiaľ ide o požadované použitie.
                  
               
                     (10)
                  
                  
                     Podľa stanoviska agentúry je sporná skupina výrobkov dostatočne účinná, ako sa vyžaduje podľa článku 19 ods. 1 písm. b) bodu i) nariadenia (EÚ) č. 528/2012.
                  
               
                     (11)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Toto rozhodnutie sa vzťahuje na skupinu biocídnych výrobkov označenú v registri pre biocídne výrobky číselným kódom BC-LR019221-36.
         
         
            Článok 2
            Skupina biocídnych výrobkov uvedená v článku 1 spĺňa podmienku stanovenú v článku 19 ods. 1 písm. b) bode i) nariadenia (EÚ) č. 528/2012.
         
         
            Článok 3
            Toto rozhodnutie je určené členským štátom.
         
         
            V Bruseli 17. apríla 2019
            
               
                  Za Komisiu
               
               Jyrki KATAINEN
               
                  podpredseda
               
            
         
         
            (1)  Ú. v. EÚ L 167, 27.6.2012, s. 1.
         
            (2)  Stanovisko ECHA z 18. októbra 2018 k žiadosti podľa článku 38 nariadenia (EÚ) č. 528/2012 o „nevyriešených námietkach počas vzájomného uznávania skupiny biocídnych výrobkov typu 18 obsahujúcich 1R-trans-fenotrín na použitie proti mravcom“ (ECHA/BPC/216/2018).
         
            (3)  Technické usmernenia týkajúce sa hodnotenia výrobkov (2012) – skúšky účinnosti pre výrobky typu 18 – insekticídy, akaricídy a výrobky na ochranu proti iným článkonožcom a výrobky typu 19 – repelenty a atraktanty (len pokiaľ ide o článkonožce).
         https://echa.europa.eu/documents/10162/16960215/bpd_guid_tnsg_efficacy_pt18-19_final_en.pdf/9c72241e-0eea-4f23-8e5f-f52d00a83382.